
Forord til norsk utgave (2023)

I juni 2022 utkom vår bok Minutter i midnat. En global historie om kernevåben på Aarhus Universitetsforlag. Boken er ikke særlig stor, bare 270 sider, men dens emne spenner vidt. Fra kjernefysiske gjennombrudd i 1930-årene til tilblivelsen av kjernevåpen i USA under andre verdenskrig og anvendelsen av disse fryktelige våpen til utslettelsen av to japanske byer i krigens siste dager. Fra den 45 år lange kalde krigs atomkappløp mellom de to eneste supermakter (USA og Sovjetunionen) til det 21. århundredes mange nukleære brennpunkter i den multipolare verden med ni atommakter, som vi nå lever i.

Siden utgivelsen har boken fått betydelig oppmerksomhet i Danmark, men allikevel føles det som en stor ære at boken nå også utkommer på norsk. Det skjer i en lett revidert og oppdatert utgave, hvilket vi har ansett for nødvendig ettersom kjernevåpnenes rolle i internasjonal politikk nå utvikler seg ytterst dramatisk. Svein Sjøberg, professor emeritus i naturfagenes didaktikk ved Institutt for lærerutdanning og skoleforskning ved Universitetet i Oslo, har skrevet et interessant norsk innledningskapittel som forteller om den sentrale rollen Norge har hatt i utvikling av kjernevåpen i Tyskland under andre verdenskrig og i adskillige andre land under den kalde krigen, på grunn av sitt tungtvann.

Aarhus, juni 2023

Casper Andersen og Henry Nielsen


Bak fredsfasaden. Norge og atomvåpen

Innledning av Svein Sjøberg

Denne boka setter historien om atomvåpen, også kalt kjernevåpen, inn i en global sammenheng. I denne innledningen vil jeg søke å sette Norges rolle inn i dette store bildet.

Norge er ikke en atommakt og har heller ikke utplassert atomvåpen (får vi tro). Vi liker å tenke at Norge er en pådriver for fred og nedrustning.

I virkeligheten har Norge vært en medhjelper for flere land som har ønsket å bygge en atomreaktor (for kanskje å utvikle atomvåpen). Sentralt i denne historien er tungtvann – et viktig stoff på veien til å produsere en atomreaktor og «bombestoffet» i atombomber. Tungtvann virker nemlig som en nødvendig «moderator» i en atomreaktor, det bremser nøytroner slik at de kan splitte/spalte atomkjerner. Under denne fisjonsprosessen i reaktoren dannes det spesielle isotoper av uran og plutonium som begge kan brukes til å lage atomvåpen. Noe av skepsisen mot atomreaktorer som en fredelig sivil energikilde er nettopp at dette «avfallet» fra atomreaktoren er det eksplosive stoffet i en atombombe. Fysikken bak dette er grundig forklart i de første kapitlene i boka.

I Norge forbinder vi tungtvann med sabotasjeaksjoner under andre verdenskrig. Den historien er godt kjent, både i Norge og internasjonalt, og vi kan med stolthet minnes det som skjedde. Den andre historien dreier seg om hva vi gjorde med tungtvannet vårt etter krigen. Den historien passer dårlig med vårt bilde av Norge som en pådriver for fred og nedrustning.

I denne innledningen skal vi se litt nærmere på det som skjedde etter krigen, men først skal vi innom den mer kjente «kampen om tungtvannet» under krigen.

Tungtvann som Hydros «biprodukt»

Hvorfor står akkurat Norge sentralt i atomvåpnenes historie, og hvorfor laget akkurat Norge tungtvann? Jo, det henger sammen med vår utbygging av vannkraft tidlig på 1900-tallet. Man kan hevde at grunnlaget for Norges vei til velstand var utnytting av energi hentet fra våre store fossefall.

Den største suksessen dreier seg om etableringen av industrigiganten Norsk Hydro tidlig på 1900-tallet. Datidens fremste norske fysiker, Kristian Birkeland, utviklet i samarbeid med ingeniøren og industribyggeren Sam Eyde en prosess som kunne lage nitrogenoksid fra nitrogen og oksygen i lufta ved hjelp av elektrisk strøm. Dette danner igjen grunnlaget for produksjon av salpeter, som blir brukt til mineralgjødsel. De to entreprenørene klarte å skaffe enorme midler til å finansiere sine planer, til dels med svensk og fransk kapital. I 1911 ble kraftstasjonen på Vemork ved Rjukan i Telemark tatt i bruk. Det var da verdens største vannkraftverk. Og Norsk Hydro ble raskt Norges største industrianlegg. Og her kommer også tungtvannet inn.

Tungtvann finnes i ørsmå mengder i vanlig vann, faktisk bare 0,156 promille, men det er flere metoder som kan øke denne konsentrasjonen.1 En slik prosess er svært energikrevende og kan i praksis bare utføres når man samtidig produserer store mengder hydrogen som kan brukes til andre formål. På 1930-tallet oppdaget man at den prosessen man brukte på Norsk Hydros Vemork-anlegg for produksjon av hydrogen, frembragte små mengder tungtvann som et slags biprodukt. Det var ikke noe marked for dette tungtvannet annet enn for vitenskapelige formål, men Norsk Hydro satte i 1934 likevel i gang produksjon og lagring av tungtvann.

Rett før andre verdenskrig kom de første vitenskapelige funnene som plutselig gjorde tungtvann til noe mer enn en interessant kuriositet. Tungtvann kunne brukes både som moderator og kjølevann i en atomreaktor. I bokas kapittel 1 forklares dette i noe detalj. Da krigen begynte, visste forskningsmiljøer i en rekke land at tungtvannet var selve nøkkelen til å lage et atomkraftverk – og deretter en atombombe. Og det var nesten bare på Vemork-anlegget man kunne lage slikt i de mengder som skulle til, altså mange tonn. Tidlig under okkupasjonen ble Hydros anlegg satt under tysk kontroll, men i nært samarbeid med en svært tysk-vennlig norsk ledelse. I tett samarbeid med okkupasjonsmakten øket Hydro sin produksjon av tungtvann til det tidobbelte og hadde allerede i 1941 et lager på ti tonn. Da dette ble kjent for de allierte, skjønte man at Tyskland kunne ha planer om å utvikle en atombombe. Det ble viktig å hindre Tyskland i å få tak i dette tungtvannet.

Kampen om det dyre og viktige tungtvannet kom også til å prege etterkrigstiden, da stadig flere land ønsket å ha sine egne atomvåpen. Også her kom Norge og Hydro til å spille en sentral rolle. Men la oss først se litt det som skjedde under krigen.

Tungtvannsaksjonene på Vemork

Tungtvannsaksjonene var en serie militære sabotasjeaksjoner mot Norsk Hydros anlegg på Vemork fra november 1942 og fram til februar 1944. Hensikten var dels å sprenge produksjonsanlegget, dels å destruere de lagrene med tungtvann som allerede var produsert.

Det var i alt fire aksjoner rettet mot tungtvannet fra Hydros produksjon på Vemork. La oss ta det kronologisk:

Det første var et britisk angrep i november 1942 da to glidefly ble satt ned på Hardangervidda med soldater som skulle sabotere anlegget. Det gikk galt, og alle de 44 soldatene ble drept, noen etter å ha blitt torturert.

Det andre angrepet ble utført 28. februar 1943 av norske styrker som hadde landet med fallskjerm og hadde etablert en base på fjellet. Det er dette vi ofte omtaler som tungtvannsaksjonen – og som vi kommer tilbake til nedenfor. Den var vellykket, anlegget ble sprengt, og ingen menneskeliv gikk tapt. Men etter få måneder var produksjonen av tungtvann i gang igjen. Nå ville de allierte bombe anleggene i håp om at dette skulle sette en stopper for tungtvannsproduksjonen.

Det tredje angrepet på Vemork-anlegget fant sted 16. november 1943. Da angrep 150 amerikanske «flyvende festninger» anleggene. I den trange og dype dalen slapp de over 700 bomber. Mer enn 20 nordmenn ble drept, og mange bygninger ble hardt skadet, men uten at produksjonsanlegget og tungtvannslageret ble rammet. Etter dette bestemte tyskerne seg for å ta med seg tungtvannet og flytte produksjonen til Tyskland.

Den fjerde og siste tungtvannsaksjonen fant sted den 20. februar 1944. Tungtvannslageret skulle fraktes til Tysland, og den første etappen var med togferga på Tinnsjøen. Midt ute på fjorden ble ferga sprengt med tidsinnstilte bomber av norske sabotører, og den sank med både passasjerer og tungtvann. Aksjonen var altså vellykket, men den krevde også mange liv: 14 nordmenn og fire tyskere omkom.

I ettertid er det den andre av disse tungtvannssabotasjene som er mest kjent, og som fremstår som den dristigste og mest spektakulære sabotasjehandlingen under andre verdenskrig. Aksjonen hadde kodenavnet «Gunnerside» og ble utført natt til 28. februar 1943 av en liten gruppe nordmenn. De tilhørte Kompani Linge, en avdeling nordmenn som etter spesialtrening i Storbritannia ble sendt inn i det okkuperte Norge for å utføre sabotasjeaksjoner mot okkupantene.

Fra sitt utgangspunkt i Skottland ble sabotørene fløyet over til Norge og sluppet med fallskjerm på Hardangervidda, der de etablerte en base. Derfra tok de seg ned til Vemork-kraftverket og sprengte det godt bevoktede produksjonsanlegget som lå i kjelleren. De kom seg unna uten at ett skudd ble løsnet. Denne sabotasjeaksjonen regnes blant de mest spektakulære aksjonene under 2. verdenskrig. Det er laget flere filmer om aksjonen, både dokumentarer og spillefilmer.2

Tungtvannet ble produsert og lagret dypt i kjelleren på kraftanlegget. Den store bygningen ble skadet, spesielt av den allierte bombingen i november 1943, og den ble endelig jevnet med jorden utpå 1970-tallet. Nyere utgravinger har avdekket denne «atomkjelleren», nesten intakt, og i 2022 ble den åpnet etter å ha ligget under ruiner i årtier. I dag huser Vemork-kraftverket Norsk Industriarbeidermuseum, og de historiske sabotasjeaksjonene er viet stor plass. Man kan nå besøke kjelleren med tungtvannsanlegget, slik det så ut etter at det ble sprengt av sabotørene i februar 1943.

Fra 2015 står kraft- og industrianlegget på Rjukan på UNESCOs verdensarvliste på grunn av den store betydningen dette industrianlegget har i norsk moderne historie.

Kampen om tungtvannet ble spilt inn umiddelbart etter krigen i et fransk-norsk samarbeid. Det er i stor grad en dokumentar, der nesten alle spiller seg selv, både sabotørene, den franske fysikeren Frédéric Joliot-Curie og Frankrikes rustningsminister Raoul Dautry.

Kraftstasjonen Vemork ligger på en utilgjengelig berghylle, med atkomst via en anleggsvei med bro over det dype elveleiet. Slik så det ut før andre verdenskrig. «Atomkjelleren» ligger under det store bygget, som ble hardt skadet under den allierte bombingen i november 1943 og senere jevnet med jorden. (Foto: Norsk Hydros fotosamling/NIA)



Norsk satsing på atomteknologi etter krigen

Etter krigen var framtidsoptimismen stor. Landflyktige forskere kom hjem med nye kontakter og ideer. Datidens regjering og hele det politiske miljøet var overbevist om at en satsing på forskning og teknologi var avgjørende for at Norge skulle bli en moderne velferdsnasjon. Atomteknologi ble sett på som spesielt viktig for å sikre Norge energi og som grunnlag for norsk industriutvikling – kanskje også for å gjøre Norge til en atommakt.3

Hovedarkitekten bak den norske satsingen på atomteknologi var astrofysikeren Gunnar Randers (1914–1992). Slik presenteres han i Store norske leksikon, av historikeren Olav Njølstad, som også har skrevet boka Strålende forskning om historien til Institutt for atomenergi (IFA) og Forsvarets forskningsinstitutt (IFE), som vi kommer tilbake til.

Gunnar Randers var den i særklasse viktigste enkeltperson bak den norske atomenergisatsingen etter den annen verdenskrig. Han var et rikt utrustet menneske, med store evner som forsker, entreprenør og nettverksbygger. Selv om han ikke var partipolitisk aktiv, var han gjennom sitt virke nært knyttet opp til den teknologisk-industrielle moderniseringen av det norske samfunn som fant sted i Arbeiderpartiets regi de første tiårene etter krigen.4

Etter å ha tatt hovedfag i fysikk ved Universitetet i Oslo reiste Randers like før krigen til USA for videre studier, først ved Harvard og Mount Wilson-observatoriet i Pasadena, California, dernest ved Yerkes-observatoriet i Wisconsin og University of Chicago. Dette brakte ham i kontakt med ledende fysikere, blant annet Albert Einstein og folk med tilknytning til Manhattan-prosjektet, det allierte atombombeprosjektet, grundig omtalt i bokas kapittel 2.

Høsten 1942 sluttet Randers seg til de norske utestyrkene i Storbritannia, hvor han ble rekruttert til krigsinnsats for det britiske forsyningsdepartementet. Her arbeidet han hovedsakelig med utvikling av radar og nærhetsbrannrør for bomber og missiler. Fra høsten 1944 arbeidet han for amerikansk militær etterretning og deltok bl.a. i den såkalte Alsos Mission1944–45.5 Dette var en britisk-amerikansk etterretningsgruppe, nært knyttet til Manhattan-prosjektet som rundt krigens slutt sporet opp forskning og forskere knyttet til atomteknologi i Italia, Tyskland og andre aksemakter. Hensikten var å finne ut hvor langt de var kommet, samt å sikre seg viktige forskere – og å hindre at Sovjetunionen skulle komme vestlige allierte i forkjøpet. De demonterte blant annet den atomreaktoren Tyskland var i ferd med å konstruere nær Stuttgart. De sikret seg også sentrale atomforskere som Otto Hahn, Max von Laue, Werner Heisenberg og Carl Friedrich von Weizsäcker.

Da Randers vendte tilbake til Norge etter krigen, ble han raskt den sentrale pådriveren for en omfattende norsk atomforskning.

Nye forskningsinstitutter for forsvar og atomforskning: FFI og IFA

Ikke minst skulle det norske forsvaret bygges opp etter krigen. Ved Universitetet i Oslo hadde det i lang tid vært aktive fagmiljøer innen både kjernefysikk og kjernekjemi, men militært orientert forskning hadde av flere grunner ikke noen plass i akademiske miljøer. Universitetsmiljøene var dessuten nokså små, og de hadde helt andre forskningsinteresser. Her måtte man altså ta andre grep, og allerede i 1946 ble Forsvarets forskningsinstitutt (FFI, nettsted ffi.no) etablert på Kjeller ved Lillestrøm, om lag 20 km fra Oslo. Det ble bygget rett ved den da viktige militære flyplassen på Kjeller. Det er nok heller ingen tilfeldighet at et nytt Institutt for atomenergi (IFA) ble etablert i umiddelbar nærhet i 1948. Det hadde, som navnet tilsier, fokus på atomforskning. Randers ble direktør for dette nye forskningsinstituttet, der det primære målet var å lage en atomreaktor så snart som mulig.

Randers hadde gode kontakter i det amerikanske atomteknologimiljøet. Forsøk på å etablere et norsk-fransk reaktorprosjekt mislyktes, muligens på grunn av fysikeren og nobelprisvinneren Frédéric Joliot-Curies politiske holdninger som kommunist, noe som også fremgår i bokas kapittel 3. Heller ikke USA og England var villige til å bidra med uran. Men så lyktes man med å etablere et norsk-nederlandsk samarbeid som skaffet til veie det uranet som trengtes.

Norge ble det sjette landet i verden som bygde en atomreaktor, og nordmenn sto selv for både konstruksjon og teknologisk utvikling av reaktoren, som fikk navnet JEEP1. Kong Haakon sto for den offisielle åpningen den 28. november 1951. En rekke prominente personer var til stede, blant dem flere nobelprisvinnere. Begivenheten ble dekket av pressen i store deler av verden. Institutt for atomenergi vokste raskt til å bli det største teknisk-industrielle FoU-instituttet i Norge og ble av norske myndigheter i flere tiår brukt som et utstillingsvindu for norsk teknologi og fremskritt.

Den norske reaktoren på Kjeller ble bygd på rekordtid og var i drift knappe seks år etter krigens slutt. Den norske atomreaktoren var da den nest første atomreaktoren i verden, hvis man ser bort fra reaktorene til atommaktene USA, Sovjet, Storbritannia og Frankrike. I 1958 ble det også satt i drift en kjernereaktor i Halden, og senere ble det bygd ytterligere to reaktorer på Kjeller. Ingen av de fire norske atomreaktorene produserte elektrisitet til ekstern bruk i samfunnet. De ble brukt til forskning, og de produserte også radioaktive preparater for blant annet medisinsk bruk.

Prestisjen knyttet til IFAs virksomhet var formidabel. I årene 1947–51 var statens bevilgninger til atomprosjektet større enn den samlede bevilgningen til all annen naturvitenskapelig forskning i Norge. IFA hadde nesten ubrutt vekst til utpå 1960-tallet og økte fra 43 ansatte i 1951 til over 500 i 1960. I tillegg kom utenlandske forskere. Det var da Norges største forskningsinstitutt, og langt større enn universitetsmiljøene innen samme fagområde. Mens IFA rundt 1960 hadde mer enn 500 ansatte, hadde Fysisk institutt ved Universitetet i Oslo på denne tiden bare 12 vitenskapelige ansatte – og de dekket alle områder av fysikken, i tillegg til at de skulle undervise mange hundre studenter.

I 1951 bar arbeidet til norske atomforskere frukter ved at atomreaktoren JEEP I ble satt i drift på Kjeller ved Lillestrøm. Her arbeider fire fysikere på en reaktorblokk rundt 1951. Foto: ukjent fotograf/ Norsk Teknisk Museum/CC-BY-NC-SA



«Ambisjonen var en atombombe»

På FFIs hjemmeside presenteres bakgrunnen for satsingen på FFI og IFA, blant annet under overskriften «Ambisjonen var en atombombe, suksessen ble et ekkolodd».6 Klarere kan det ikke sies. Neste overskrift på nettsiden er nettopp «Norsk atomvåpen», og her er denne saken noe utdypet. På et møte i 1946, da de første avdelingsdirektørene ved FFI var ansatt, diskuterte de involverte framtidsplaner for det nye instituttet:

Den mest ambisiøse var sannsynligvis Randers. Astrofysikeren så for seg Norge som en atommakt, og FFI som en avgjørende aktør for å få det til. Gunnar Randers ble senere kjent som «Atom-Randers». I 1946 var han og direktør Fredrik Møller godt i gang med planer om å utvikle egne atomvåpen ved FFI. Det var ikke bare i Norge det var begeistring for denne militærteknologiske nyvinningen. Mange land gjorde seg lignende tanker. Selve arbeidet startet aldri. Likevel sørget Randers for at Norge ble en atomnasjon, om enn med sivilt formål. Sterkt medvirkende var blant andre forsvarsminister Jens Chr. Hauge.7

Etter bombingen av Hiroshima og Nagasaki hadde USA vist verden at atombomben var en realitet. Dette kastet om på all militær tenkning, også i Norge. Når regjering og forsvarsledelse begynte å interessere seg for atomenergi, var det først og fremst på grunn av den militære anvendelsen. Pådriveren Randers argumenterte med at man i lys av Hiroshima og Nagasaki ikke hadde noe reelt valg: «enten må man oppgi håpet om et effektivt forsvar, eller man må foruten effektive motforholdsregler også ta sikte på i framtiden å ha muligheten til å benytte atomvåpen.» Etter hans oppfatning var det bare én effektiv måte å verne seg mot atomvåpen på, og det var «å ha en atombombe selv – og muligheter til å bringe den til målet».

Jens Christian Hauge, lederen for hjemmefronten, Milorg, under krigen, ble i 1945 forsvarsminister og var den sentrale drivkraften i å virkeliggjøre Randers’ visjoner om å gjøre Norge til en atommakt. «Muligheten for industriell fremstilling av atombomben» var også en del av det forslaget han la fram for Forsvarsrådet 12. november 1946, der statsministeren, finansministeren og forsvarsledelsen var til stede.8

Tungtvann og atomteknologi som norsk eksportvare9

Etter at NATO var etablert i 1949, ble planene om en norsk atombombe etter hvert lagt vekk. Men det forhindret ikke at vi bidro til at andre land kunne utvikle slike våpen. Norge hadde en god posisjon når det gjaldt dette, ettersom vi var blant de aller første landene til å ha egne atomreaktorer, og vi hadde gjennom FFI og IFA utviklet solid fagekspertise.

I 1950-årene produserte Hydro tungtvann i stadig større volum. Hydro var blant verdens største leverandører og den eneste i Europa. Det var mange land som ville kjøpe tungtvann. Storbritannia hadde foretatt sin første prøvesprengning i 1952 og Frankrike i 1960. Norsk tungtvann hadde vært viktig for begge disse prosjektene. Gunnar Randers var nå direktør for Institutt for atomenergi, IFA på Kjeller, og han var også regjeringens konsulent når det gjaldt salg av tungtvann. Det er all grunn til å tro at Randers, det norske atommiljøet og Hydros ledelse kjente til det franske militære atomprogrammet.

Fra høsten 1955 var Norge tilhenger av «prøvestans», et internasjonalt forbud mot utprøving og testing av kjernefysiske våpen, men man så neppe atomopprustning hos nære allierte som et problem. Etter hvert ble det også god forretning, for Norge hadde både tungtvann og etter hvert en avansert ekspertise innen reaktorteknologi. Utover på 2000-tallet har det kommet mye ny informasjon om norsk eksport av tungtvann og etter hvert atomreaktorteknologi.

Noe av dette fremgår i en dokumentar i NRK Brennpunkt i 2001.10 Dette programmet baserer seg i hovedsak på en artikkel i Bulletin of the Atomic Scientists året før, forfattet av forskere som selv var sentrale i Jugoslavias atomprogrammer.11 Her følger noe av det som har kommet fram om dette svært betydningsfulle programmet.

Det tidligere Jugoslavia ble i etterkrigstiden styrt med hard hånd av Josip Tito, helt fram til 1980, og var blant de landene som av ulike grunner var mest interessert i å utvikle atomvåpen.12 I artikkelen i Bulletin of the Atomic Scientists dokumenteres det hvordan norsk tungtvann og norsk atomteknologi sto sentralt i utvikling av et omfattende atomprogram i Jugoslavia helt fra 1952. Da hadde Randers vært på besøk i Jugoslavia og opprettet kontakter. Senere samme år begynte den jugoslaviske fysikeren Dragovan Popovics et toårig opphold hos IFA på Kjeller. I årene som fulgte, gjennomførte et stort antall jugoslaviske atomforskere lange studieopphold i Norge. Mange av disse forskerne fikk senere sentrale posisjoner i Jugoslavias atommiljøer. Flere hadde også nøkkelstillinger i det hemmelige jugoslaviske atomvåpenprogrammet som pågikk helt fram til 1987, rett før Jugoslavia gikk i oppløsning i 1992. I en lengre periode hadde Jugoslavia en formell samarbeidsavtale med Institutt for atomenergi, og de bygget over flere tiår opp en betydelig virksomhet innen kjernefysikk, der utviklingen av atomvåpen var Jugoslavias klart første prioritet.

I 1953 bestilte Jugoslavia 10 tonn tungtvann av Norsk Hydro, og norske myndigheter godkjente salget. Tungtvannskjøpet ble senere stanset av jugoslavene selv, fordi de fikk tak i billigere tungtvann i Sovjetunionen. Norge eksporterte imidlertid 10 gram rent plutonium av våpenkvalitet til Jugoslavia i 1966.

Sentralt i handelen med Jugoslavia var det norske selskapet Noratom, et aksjeselskap som besto av et samarbeid mellom Raufoss Ammunisjonsfabrikk, Kongsberg Våpenfabrikk, Norsk Hydro og enkelte andre. Formålet var intet mindre enn å legge ut kjernefysisk teknologi for salg på det internasjonale markedet.

Noratom leverte i 1962 også en plan for en større plutoniumfabrikk i Jugoslavia. Anlegget var planlagt bygget på Vinca-instituttet utenfor Beograd, der det ble drevet omfattende atomvåpenforskning. Høsten 1962 var arbeidet med forprosjektet ferdig – og jugoslavene fikk etter betaling overlevert tegninger og spesifikasjoner til en plutoniumfabrikk. Den norske rapporten inneholdt spesifikasjonene for fabrikken, det nødvendige utstyret og bygningene.

Ifølge artikkelen i Bulletin of the Atomic Scientists varte Jugoslavias atombombeprosjekt fram til oppløsningen av Jugoslavia. Det er uklart når samarbeidet med Norge opphørte.

Norsk tungtvann til Israel13

Så tidlig som i 1958 viste også Israel interesse for norsk tungtvann, og Hydro så en mulighet. Problemet var at Hydro var lite interessert i å selge tungtvann til Israel, da dette kunne ødelegge for Hydros omfattende salg av gjødsel til de arabiske landene. Derfor ble det nyetablerte selskapet Noratom koblet inn, som en form for «hvitvasking» av transaksjonen. Noratom var som nevnt et aksjeselskap, der formålet var å legge ut kjernefysisk teknologi for salg. Dette selskapet skulle produsere reaktorkomponenter og annet utstyr og være hovedentreprenør ved bygging av atomkraftverk.

Israel hadde tidligere bedt USA om å få kjøpe tungtvann til å bygge en atomreaktor, men amerikanerne krevde inspeksjonsrett for å sikre seg at israelerne ikke ville bruke reaktoren til å lage atomvåpen. Slike inspeksjoner ville ikke Israel ha, så de henvendte seg heller til Norge, som på den tiden hadde et spesielt nært forhold til Israel.14 Israel måtte imidlertid underskrive en avtale om at tungtvannet bare skulle brukes til fredelige formål, og at Norge hadde rett til å kontrollere at denne lovnaden ble overholdt. Norge gjennomførte bare én slik kontroll, og da etter påtrykk fra USA. Den fant sted i 1961 – to år før Dimonareaktoren kom i drift. Da reiste Jens Christian Hauge, som selv var implisert i salget, til Israel. Han kunne fortelle at han hadde sett at tønnene med tungtvann sto urørt, og rapporterte om at ikke noe tydet på at det norske tungtvannet ble brukt i strid med forutsetningene. Det har blitt hevdet at han visste bedre.15

Det amerikanske tungtvannet kostet under halvparten av det norske, men amerikanerne krevde altså strenge kontrollordninger for å hindre at israelerne brukte tungtvannet i atomvåpenproduksjon. Norge brydde seg ikke om dette. De solgte tungtvann til dobbelt pris til Israel. I tillegg eksporterte Norge teknisk utstyr som var nødvendig for en plutoniumfabrikk til Israel i 1960. Noen år etter fikk Israel også tilgang til norsk reaktorteknologi i Halden. Norge har solgt tungtvann til Israel også senere enn dette.

Det norske tungtvannet var uvurderlig for Israels atomprogram, og det er nå kjent at tungtvannet har blitt brukt til å produsere et stort antall kjernefysiske våpen. Både Israel og Norge var interessert i å hemmeligholde denne handelen. Detaljene omkring dette var lenge skjult, og er bare gradvis blitt dokumentert. Alt tyder på at de norske forhandlerne allerede før avtalen var underskrevet, var klar over at Israel hadde planer om å produsere atomvåpen.16 Nå frigitte dokumenter fra 1958 viser at Arbeiderpartiet under ledelse av statsminister Einar Gerhardsen visste at Israel ville ta i bruk tungtvannet for produksjon av plutonium til bruk i atomvåpen.

I 1979 avslørte den norske freds- og konfliktforskeren Sverre Lodgaard den hemmelige norske tungtvannshandelen med Israel i årboken til det svenske fredsforskningsinstituttet SIPRI. Da innkalte Utenriksdepartementet blant andre Gunnar Randers og Jens Chr. Hauge til et hastemøte for å finne ut hvordan de skulle takle denne pinlige avsløringen.17 De klarte å legge et (midlertidig) lokk på saken. Det var først i 1986 at dette ble brettet ut i all offentlighet, også internasjonalt.

Israels atomvåpen: Vanunus avsløring

Noen få år etter at Israel mottok tungtvannet, hadde de utviklet atomvåpen, selv om de aldri offisielt har innrømmet dette. I 1986 kunne imidlertid avisen The Sunday Times avsløre at verden var blitt ført bak lyset av Israel i 25 år. Avisen gjenga bilder og dokumenter som viste at israelerne hadde holdt et urananrikningsanlegg og en regulær atombombefabrikk skjult for internasjonale inspektører. Saken er godt belyst i kapittel 6 i denne boka.

Kilden til avsløringen i The Sunday Times var Mordechai Vanunu, en tekniker ved det israelske atomanlegget. Før avsløringen ble publisert, hadde han gått i dekning i utlandet, men etter kort tid ble han oppsporet av Mossad i Italia, bortført, neddopet og bragt til Israel. I 1988 ble han bak lukkede dører i Jerusalem idømt 18 års fengsel for landsforræderi og spionasje. Han ble sluppet fri fra fengselet i 2004, men har ikke fått forlate Israel og får heller ikke snakke med utlendinger. Amnesty International anser Vanunu som en samvittighetsfange og krever at han blir sluppet fri. Det hører med til historien at han forgjeves har søkt om asyl i Norge. Han er flere ganger nominert til Nobels fredspris. Vanunu fikk ingen fredspris – men det gjorde Shimon Peres, mannen som ved hjelp av norsk tungtvann og norsk bistand sto bak Israels atombombe.

Men den norske tungtvannshistorien stopper ikke der. Etter hvert har det kommet fram at tungtvann fra Norge også ble eksportert til flere andre land, uten at dette er «offisielt». Basert på disse avsløringene laget NRK en dokumentar som viste at både Storting og regjering var uvitende om eksporten.18

Atomballongen sprakk – og IFA blir til IFE

De norske atombombe-planene ble tidlig skrinlagt – og også planene om atomkraftverk i Norge ble utover på 1960- og 1970-tallet stadig mer kontroversielle, mye på grunn av stor motstand i opinionen. En offentlig kommisjon (Granliutvalget) som skulle vurdere kjernekraft i Norge, avga sin innstilling i 1978 med en konklusjon som i hovedsak var positiv til kjernekraft – men som også kom med en rekke forbehold. I 1980 vedtok Stortinget endelig å stoppe det norske kjernekraftprogrammet.

I de mer enn 40 årene som fulgte, har spørsmålet om kjernekraft i Norge ligget dødt. I senere år, spesielt i forbindelse med den voldsomme økningen av strømprisen i 2022 etter Russlands invasjon av Ukraina, har spørsmålet om kjernekraft igjen blitt reist. Denne krigen og den globale oppvarmingen på grunn av utslipp av klimagasser fra fossil energiproduksjon har endret premissene for diskusjonen om dette spørsmålet. Flere land som tidligere har stengt ned sine atomkraftverk, åpner dem nå for ny drift. Også i Norge er det tilløp til slik diskusjon, men det synes som om opinionen fremdeles ikke ønsker en slik utvikling.

Med parkeringen av norske planer om atomreaktor som energikilde kjølnet også interessen for hva IFA kunne bidra med. De opprinnelige visjonene om hva atomteknologien kunne gi oss, var enorme. Blant annet skulle det gi oss billig strøm til privathusholdninger og industri samt atomdrevne handelsskip. Ikke noe av dette ble realisert, og de mange ideene møtte ikke entusiasme blant de potensielle brukerne i norsk industri og næringsliv.

Lenge lette IFA etter andre måter å kommersialisere sin ekspertise og sine produkter på. Og samtidig som Norge ønsket å framstå som en forkjemper for atomnedrustning og fred, bidro Norge og IFA til at andre land ble satt i stand til å produsere atomvåpen. Mye av dette foregikk i det skjulte og var klart i strid med internasjonale avtaler.

Framtiden til det store norske Institutt for atomenergi var derfor usikker. I 1980, samme år som Stortinget vedtok å stoppe det norske kjernekraftprogrammet, skiftet IFA navn og fokus: A-en ble endret til E, dvs. atomenergi ble endret til energiteknikk. Det heter nå Institutt for energiteknikk (IFE), og selv om instituttet fremdeles skulle forvalte og drifte sine atomreaktorer, har virksomheten endret profil og karakter. Nå dreier det seg mer om andre former for energi, blant annet knyttet til petroleumsteknologi, men også sol og vind, samt klima, helse og miljøsider ved bruk av ulike teknologier. IFE er stadig i 2023 et stort institutt og har oppdrag fra næringsliv og det offentlige. De tilbyr også masterstudier for studenter i samarbeid ved universitetene. På nettsiden presenterer de seg slik:

Vi i IFE er teknologioptimister. Vi mener at teknologi er nøkkelen til en bedre og mer bærekraftig verden. Kunnskap hjelper oss fram mot å nå FNs bærekraftsmål og kurerer sykdommer vi før ikke kunne behandle. Energi løfter folk ut av fattigdom, og energiforskning er nøkkelen til å løse verdens klimautfordringer. IFE forsker for en bedre fremtid.

Et stort problem for IFA/IFE under nesten hele perioden med driften av reaktorene var at man stadig møtte nye og uventede utfordringer. Det var mye som ikke var gjennomtenkt da man på svært kort tid begynte å utvikle reaktorteknologi, og heller ikke andre land hadde erfaringer med dette. En av de store utfordringene med atomkraftverk er hva man skal gjøre med det radioaktive avfallet. Dette hadde atompionerene i stor grad neglisjert de første tiårene, og dette har etter hvert kommet for dagen. Blant annet har Miljøstiftelsen Bellona flere ganger gjennom sine aksjoner avdekket problemer med håndtering av atomavfall samt lekkasjer av tungtvann.19 På nettsiden skriver de:

Allerede i 1993 gikk Bellona til aksjon på Kjeller og gravde opp tønner med radioaktivt søppel. Det var 1000 tønner med radioaktivt avfall som lå nedgravd. Dette førte den gang til en voldsom oppmerksomhet rundt lagringen, eller mangel på forsvarlig lagring, av denne type avfall.

Halden-reaktoren ble stanset i mars 2018 for å få utført det som ble omtalt som rutinemessig vedlikehold. Under inspeksjon ble det oppdaget feil på en sikkerhetsventil, noe som medførte at oppstarten av reaktoren ble utsatt. Etter dette er den ikke startet på nytt. I 2019 ble også reaktoren på Kjeller stanset, og Norge har etter dette ingen atomreaktorer i drift. Opp gjennom årene har det vært flere lekkasjer og til og med dødsfall knyttet til driften ved anleggene, både på Kjeller og i Halden. Det har vært lite åpenhet rundt dette, men aktivister som for eksempel Bellona har opp gjennom årene avdekket mye.

Driften av de norske reaktorene har etterlatt seg 16 tonn brukt uranbrensel. Foreløpig ligger det lagret nær reaktorene, og man må etter hvert finne en mer permanent plass for deponering. «Oppryddingen» ventes å bli både dyr og langvarig. I 2018 etablerte staten et forvaltningsorgan, Norsk nukleær dekommisjonering (NND), som skal ha ansvar for avviklingen av samtlige nukleære anlegg. Ifølge nettsiden regner man med at arbeidet kan ta rundt 20–25 år.20 Det totale kostnadsanslaget er på 21 milliarder norske kroner, men her er det stor usikkerhet. Dagens IFE, arvtakeren etter IFA og atomreaktorene, er rimeligvis tildelt et visst ansvar for det som videre skal skje med nedbyggingen av anleggene og atomavfallet.21

Norsk Hydro som aktør – og krigsprofitør

Store deler av norsk næringsliv samarbeidet under andre verdenskrig villig med okkupasjonsmakten, og leverte verdifulle bidrag til den tyske krigsinnsatsen. Spesielt gikk Norsk Hydro både før og under krigen inn i et tett og aktivt samarbeid med Tyskland. Noe av dette var kjent allerede under krigen, men nye detaljer har kommet fram i senere tid.

Etter invasjonen våren 1940 ivret Bjarne Eriksen, som snart ble direktør i Hydro, for at Norge skulle avsette kongen og inngå fred med Tyskland, og høsten 1940 støttet han Nasjonal Samling (NS) økonomisk. Samme år ble han tilsatt som direktør ved Hydro, og under krigen samarbeidet han nært med okkupantene. Hydro bidro til å skaffe både tungtvann og store mengder magnesium til tysk flyvåpenindustri. Eriksen (og Hydro) fikk imidlertid kal de føtter da den tyske krigslykken snudde, spesielt etter at Hydros anlegg på Vemork hadde vært under et omfattende alliert flyangrep i november 1943. Også Hydros anlegg på Herøya ved Porsgrunn ble bombet. Målet var Hydros påbegynte lettmetallfabrikk som skulle levere aluminium og magnesium til produksjon av tyske krigsfly. Lørdag 24. juli 1943, midt på formiddagen, slapp 167 amerikanske bombefly nesten 2000 bomber. Anleggene ble fullstendig ødelagt, og mer enn femti mennesker mistet livet, de fleste var norske.

I hele ti år arbeidet fem historikere med å skrive historien om Norsk Hydro, Norges klart største industribedrift gjennom tidene.22 Det omfattende verket, Hydros historie 1905–2005, er samlet i tre store bind. Bøkene viser hvordan Hydro med tyske penger i ryggen høyst frivillig satte i gang produksjon for å bygge tyske bombefly. Også en rekke norske finanstopper finansierte den tyske krigsmaskinen. I krigsårene ble det eksportert nærmere 80 000 tonn aluminium fra flere selskaper i Norge til Tyskland. Men tysk flyindustri hadde behov for mer, og Norsk Hydro og tyske samarbeidspartnere hadde store planer om å øke produksjonen kraftig.

Våren 1941 etablerte det tyske kjemikonsernet IG Farben, Nordag og Norsk Hydro selskapet Nordisk Lettmetall. Det skulle forsyne Hermann Görings Luftwaffe med materialet til flyene de trengte i kampen for å sikre det germanske tusenårsriket. Norsk Hydros deltagelse krevde betydelig kapital, og en gruppe med mektige og pengesterke nordmenn, kalt Oslo-konsortiet, la millioner av kroner på bordet. Mens mange krigsfanger var tvangsarbeidere for Hydro, og måtte bøte med livet, flerdoblet disse investorene sine verdier. Og aksjeeierne fikk stor uttelling.

Historikeren Anette Storeide ga i 2014 ut boken Norske krigsprofitører – Nazi-Tysklands velvillige medløpere. I et intervju med Aftenposten sier hun:

Sommeren 1940 var Norsk Hydro veldig interessert og velvillig innstilt til å få i gang et samarbeid med tyskerne. Okkupasjonen ga Norsk Hydro muligheten til å vokse – og til å tjene penger. De kunne også tilby magnesium, enda en viktig del i flyproduksjonen. Bare noen uker etter den tyske invasjonen i 1940 tok selskapet på eget selvstendig initiativ kontakt med okkupasjonsmakten – i et forsøk på å få til et tett samarbeid.23

I boka viser Storeide at bare få av profitørene i næringslivet ble dømt i det norske landssvikoppgjøret etter krigen. De som ble dømt, var stort sett mer eller mindre aktive medlemmer av NS. Dessuten slapp de riktig store i næringslivet lettere unna enn de små. Hun forklarer det med at det kan være vanskelig å trekke grensen mellom «å holde hjulene i gang» og direkte landssvik og kollaborasjon. Under krigsoppgjøret fikk den da avdøde Hydro-direktøren Axel Aubert skylden for det som hadde gått galt. Andre sentrale aktører gikk ikke bare fri – de satt igjen med store gevinster. Ledelsen i Norsk Hydro slapp helt unna rettsprosessen, aksjeeierne fikk store gevinster, og Bjarne Eriksen fortsatte som direktør helt fram til 1956.

Og, som vi har sett, også etter at krigen var slutt, fortsatte Norsk Hydro å produsere tungtvann – og å selge dette til land som hadde planer om å lage atomreaktorer – og derved atomvåpen. Godt hjulpet av atomforskningsmiljøene ved FFI og IFA.

I 2004–2005 publiserte Dagens Næringsliv en rekke artikler om «Hydros skjulte fortid». I en 40-siders «metoderapport» dokumenterer avisen i detalj det som ble avdekket, både når det gjaldt Hydros salg av tungtvann og magnesium – og hvordan de klarte å unngå rettsoppgjøret etter krigen.24

Egne erfaringer

Som allerede nevnt, var det i akademiske forskningsmiljøer i årene etter krigen en utbredt motstand mot etableringen av et eget institutt for atomenergi (som kanskje kunne utvikle en norsk atombombe) med nær tilknytning til militære forskningsmiljøer på Kjeller.

Jeg studerte realfag ved Universitetet i Oslo på 1960-tallet, og valgte i 1967 kjernefysikk som hovedfag. Jeg fikk veileder ved Fysisk institutt, og utførte det eksperimentelle arbeidet ved instituttets treetasjes Van de Graaf-akselerator. Problemstillingene i dette forskningsmiljøet var teoretisk og eksperimentell grunnforskning, langt fra det som har med atomreaktorer eller –bomber å gjøre.25

På den tiden kunne man også ta hovedfag (cand.real.) i fysikk ved Institutt for atomenergi (IFA) på Kjeller, nært knyttet til Forsvarets forskningsinstitutt, FFI. Som tidligere nevnt var forskningsmiljøene ved FFI og IFE mye større og bedre utstyrt enn universitetenes faginstitutter. Derfor kunne et tilbud om å få forske i et slikt miljø være fristende for studenter. Men de fleste studentene oppfattet en tilknytning til et militært orientert forskningsinstitutt som kritikkverdig og problematisk, og det ble arrangert studentaksjoner for å sette en stopper for dette samrøret. Studentenes standpunkt hadde stor støtte fra de vitenskapelige ansatte. Dette var de årene da atombombetester ble foretatt i flere land, og trusselen om atomkrig var overhengende.

Her må jeg legge til en høyst personlig historie som jeg først nå, ved arbeidet med denne innledningen, skjønner: Som hovedfagsstudent i kjernefysikk ved Universitetet i Oslo fikk jeg sommeren 1968 et lite stipend til å tilbringe noen uker ved forskningsinstituttet Ruđer Bošković i Zagreb, den gang Jugoslavia, nå Kroatia.26 Der skulle jeg få veiledning av en kjent professor i kjernefysikk. Jeg dro med min folkevogn til Zagreb og sjekket inn på studenthjemmet der jeg skulle bo. Det var temmelig primitivt, og det var ulidelig varmt. Dessuten var de fleste studentene på sommerferie, og det var også min potensielle veileder. Etter en uke eller to tok jeg med mine lærebøker og dro til havne- og turistbyen Rovinj ved Adriaterhavet sammen med noen jugoslaviske venner. Der jobbet jeg (litt) med mine pensumbøker i kjernefysikk.

Først nå, nesten 50 år senere, har jeg forstått at det instituttet jeg besøkte i Jugoslavia på den tiden, var sterkt involvert i Jugoslavias atombombeprosjekt.27 Og det visste nok heller ikke min norske veileder ved Universitet i Oslo.

Norske folkebevegelser mot atomvåpen28

Motstanden mot atomvåpen oppsto nærmest spontant i forbindelse med bombingen av Hiroshima og Nagasaki, og etter hvert som det kom mer kunnskap om hva som hadde skjedd og hvilke følger radioaktiv stråling har for mennesker og natur. Det ble også allment kjent at det var en klar sammenheng mellom «fredelige» atomreaktorer og utvikling av atomvåpen. Land som etablerte atomreaktorer, kunne derfor tenkes å ha som mål å skaffe seg atomvåpen.

«Atomkraft? Nei takk» og «Nei til atomvåpen». Disse merkene er kjent av alle, båret av både voksne og unge (og mange har funnet dem fram på nytt). Bildet til venstre er også logoen til organisasjonen Nei til Atomvåpen.



Den folkelige motstanden dreide seg derfor ikke bare om forbud mot prøvesprengninger og utvikling av atomvåpen, men også om protester mot å bygge atomreaktorer for produksjon av elektrisk energi. I bokens kapittel 4 omtales folkelige antiatom-bevegelser i Tyskland, England og Danmark, og konkrete eksempler på spredning av atomvåpen til ikke-stormakter er behandlet i kapittel 6. Her skal vi bare se litt på hva som skjedde i Norge, ofte i nært samarbeid med folkebevegelsene i andre land.

Utover på 1950-tallet vokste det fram en stadig større motstand i Norge mot atomopprustning. Spesielt inntrykk gjorde den sovjetiske prøvesprengningen i 1961 av en 50 megatonns hydrogenbombe over Novaja Semlja, bare vel 60 mil fra Kirkenes.29

I juni 1958 gikk det første demonstrasjonstoget i Oslo mot prøvesprengningene og det samlet 5000 deltakere. Da sprengningene fortsatte, mobiliserte dette til enda større demonstrasjoner. Samtidig oppsto det en betent situasjon både etter Korea-krigen i 1950–53 og etter Ungarn-oppstanden i 1956. Mange arbeidet imidlertid for utplassering av amerikanske atomvåpen i alle NATOs medlemsland, inkludert Norge.

Et politisk uavhengig nettverk av organisasjoner og enkeltpersoner som arbeidet for å forhindre spredningen av atomvåpen, stiftet i 1957 organisasjonen Nei til Atomvåpen (NTA).30 Siden den gang har NTA vært en sentral aktør i den norske motstanden mot atomvåpen og har bidratt til å sette emnet på dagsorden gjennom ulike kampanjer og aksjoner.

En annen folkebevegelse som gjorde seg gjeldende var Norges Fredslag, en organisasjon som ble grunnlagt allerede i 1951 med mål om å fremme fred og forhindre spredningen av atomvåpen. De arrangerte ofte debatter og konferanser for å diskutere viktige fredsspørsmål og engasjerte seg i internasjonalt fredssamarbeid.

Av nyere dato er Norske leger mot atomvåpen som ble stiftet i 1982, de er en del av International Physicians for the Prevention of Nuclear War (IPPNW), vinner av Nobels fredspris i 1985 for å ha «gjort menneskeheten en uvurderlig tjeneste ved å spre autoritativ informasjon og ved å skape økt bevissthet om de katastrofale følgene av atomkrig».31 NTA i Norge er partner i Den internasjonale kampanjen for å avskaffe atomvåpen (ICAN), som fikk Nobels fredspris i 2017 «for sitt arbeid med å påpeke de katastrofale humanitære konsekvensene av enhver bruk av atomvåpen og for sin banebrytende innsats for å få til et traktatfestet forbud mot slike våpen».32

Det vakte frykt i Norge da man rundt 1960 fikk meldinger om at det var funnet økende mengder radioaktivt strontium-90 i melk. Angsten for atomvåpen grep om seg i befolkningen.

I mai 1961 ble det i ved Universitetet i Oslo holdt en Conference Against the Spread of Nuclear Weapons. Bak konferansen sto blant annet nobelprisvinnerne Linus Pauling, Albert Schweitzer og Bertrand Russell. Blant de 60 deltakerne som kom fra 15 land var det også en rekke kjente nordmenn fra ulike fagområder, blant dem Arne Næss, Johan Galtung, Harald Wergeland, Karl Evang, Ellen Gleditsch, Torkel Opsahl, Per Oftedahl, Thomas Wyller, Torstein Eckhoff, Ivan Rosenqvist, Magne Skodvin og Vilhelm Aubert. Dette bidro sterkt til å mobilisere den norske opinionen. En appell fra Albert Schweitzer samlet en kvart million underskrifter. Det «ingen» den gang visste, var at Norge på samme tid bisto andre land med tungtvann og reaktorekspertise.

En frukt av den folkelige motstanden mot atomvåpen kom i 1963, da den norske regjeringen vedtok å støtte en internasjonal avtale om å forby atomvåpen i alle internasjonale farvann. Norge ble dermed det første landet i verden som offisielt uttrykte sin motstand mot atomvåpen. Men opinionen var på det tidspunktet ikke klar over at Norge i lengre tid hadde eksportert tungtvann og reaktorteknologi – og at det fremdeles foregikk.

På 1980-tallet ble Norges rolle som en pioner i kampen mot atomvåpen styrket da landet nektet å tillate amerikanske atomubåter å anløpe norske havner. Dette førte til en intens debatt om Norges rolle i NATO og den norske regjeringens forpliktelser overfor alliansepartnerne.

Motstanden mot atomvåpen i Norge har også fått støtte fra det norske folk gjennom ulike meningsmålinger og folkeavstemninger. I 1981 ble et folkeinitiativ lansert med kravet om at Norge skulle forby atomvåpen på norsk territorium. Initiativet fikk stor støtte, og førte til at Stortinget vedtok en resolusjon som forpliktet Norge til å forby bruk, produksjon, lagring og transitt av atomvåpen på norsk territorium. Men samtidig ble tidligere involvering som bidragsytere til atomvåpen i en rekke land holdt hemmelig.

Status: Lang vei fram

Det har vært en rekke internasjonale initiativ, mange knyttet til FN, for å motarbeide og forby virksomhet knyttet til utvikling, lagring og bruk av atomvåpen. I bokens siste kapittel gir forfatterne en status for dette arbeidet. Her følger litt om Norges forhold til dette avtaleverket.

«Traktaten om forbud mot atomvåpen», eller bare «Forbudstraktaten»33 (Treaty on the Prohibition of Nuclear Weapons, TPNW) er en avtale som ble fremforhandlet i FN om et folkerettslig bindende forbud mot atomvåpen og avskaffelse av slike våpen. Paraplyorganisasjonen ICAN mottok i 2017 Nobels fredspris for arbeidet med denne traktaten, som er mer presis og bindende enn alle tidligere internasjonale avtaler når det gjelder atomvåpen. Etter denne avtalen er det forbudt for partene å utvikle, prøvesprenge, produsere, anskaffe, besitte, lagre, overføre, bruke eller true med å bruke atomvåpen. Partene kan heller ikke tillate utstasjonering eller utplassering av atomvåpen på sitt territorium. Traktaten trådte i kraft 22. januar 2021, og er folkerettslig bindende for de landene som er part i avtalen.

MEN: Norge har ikke signert denne avtalen. Det har heller ingen av verdens atommakter eller medlemslandene i NATO.

Her på hjemmebane la partiene SV og Rødt i 2022 fram et forslag i Stortinget om endring av Grunnloven § 25 for å lovfeste et forbud mot atomvåpen på norsk jord.34 I innstillingen til Stortinget fra utenriks- og forsvarskomiteen fremholdt komiteens flertall at NATOs mulighet til troverdig avskrekking tilsier at alliansen ikke ensidig kan gi opp atomvåpen så lenge andre har slike våpen. Flertallet hevdet videre at NATO er avgjørende for Norges sikkerhet, og sikkerheten ville blitt tilsvarende svekket dersom NATOs evne til avskrekking ikke var troverdig.

Ved voteringen i stortinget 1. juni 2022 fikk forslaget bare støtte fra SV, Rødt og MDG.

I Støre-regjeringens Hurdalsplattform av 14. oktober 2021 heter det at «Regjeringen vil at Norge deltar som observatør på statspartsmøtene til traktaten om forbud mot kjernevåpen».

